钦定古今图书集成/理学汇编/字学典/第155卷 > 《赵希鹄洞天清录》 > 《端溪下岩旧坑》
## 钦定古今图书集成/理学汇编/字学典/第155卷 > 《赵希鹄洞天清录》 > 《端溪下岩旧坑》

“端溪下岩旧坑卵石，黑如漆，细润如玉，扣之无声，磨
墨亦无声。有眼，眼中有晕，成六七眼，相连排星斗异
形。”石居水底，须千夫堰水汲尽，深数丈，篝火下缒，深
入穴中，方得之。此岩南唐时已难得，至庆历间坑竭。
溪下岩旧坑又一种卵石，去膘方得材，色紫青黑，细
如玉，有花点，如著头大，其点别是碧玉清莹，与砚质
不同。唐吴淑《砚赋》所谓“点滴青花”是也，故名青花子
石，今讹为青花紫石。李长吉诗已讹作“紫”字，其实未
尝紫色，青黑之中或有白点如粟排星斗异象，水湿
方见，扣之无声，磨墨亦无声。此品南唐时已难得，庆
历间坑竭。已上二品石久用锋铓愈出，不退钝，不假
磨砻。下岩上有一坑，出此二种石，别无新坑，所谓“新
坑。”盖元坑已尽，而别开一坑，下岩则否。